**Obrazložitev:**

Na podlagi drugega odstavka 17. člena Zakona o sistemu plač v javnem sektorju (Uradni list RS, št. 108/09 – uradno prečiščeno besedilo, 13/10, 59/10, 85/10, 107/10, 35/11 – ORZSPJS49a, 27/12 – odl. US, 40/12 – ZUJF, 46/13, 25/14 – ZFU, 50/14, 95/14 – ZUPPJS15, 82/15, 23/17 – ZDOdv, 67/17 in 84/18, v nadaljnjem besedilu: ZSPJS) se z Uredbo o napredovanju javnih uslužbencev v plačne razrede (Uradni list RS, št. [51/08](http://www.uradni-list.si/1/objava.jsp?sop=2008-01-2136), [91/08](http://www.uradni-list.si/1/objava.jsp?sop=2008-01-3920), [113/09](http://www.uradni-list.si/1/objava.jsp?sop=2009-01-5150) in [22/19](http://www.uradni-list.si/1/objava.jsp?sop=2019-01-0921)) določata način in postopek preverjanja izpolnjevanja pogojev za napredovanje javnih uslužbencev na delovnem mestu oziroma v nazivu v višji plačni razred v organih državne uprave, upravah lokalnih skupnosti, pravosodnih organih, javnih zavodih in drugih uporabnikih proračuna, razen za uporabnike proračuna, določene v tretjem, četrtem in petem odstavku 17. člena ZSPJS.

Na podlagi petega odstavka 17. člena ZSPJS se s Pravilnikom o napredovanju zaposlenih v javnih zavodih s področja raziskovalne in razvojne dejavnosti (Uradni list RS, št. 86/08, [109/08](http://www.uradni-list.si/1/objava.jsp?sop=2008-01-4700), [73/11](http://www.uradni-list.si/1/objava.jsp?sop=2011-01-3154) in 46/19; v nadaljnjem besedilu: Pravilnik o napredovanju zaposlenih v javnih zavodih s področja raziskovalne in razvojne dejavnosti) določata način in postopek preverjanja izpolnjevanja pogojev za napredovanje javnih uslužbencev na delovnem mestu oziroma v nazivu v višji plačni razred v javnih zavodih s področja raziskovalne in razvojne dejavnosti.

Na podlagi drugega odstavka 17. člena ZSPJS je bila izdana tudi Uredba o spremembah Uredbe o napredovanju javnih uslužbencev v plačne razrede (Uradni list RS, št. 121/21; začetek veljavnosti: 7.8.2021), s katero je bil spremenjen rok za izvedbo postopka preverjanja izpolnjevanja pogojev za napredovanje (iz 15. marca na 15. november), nadalje spremenjen rok za izdajo obvestila in pisnega predloga aneksa (najkasneje do 30. novembra), nadalje izrecno določeno, da javni uslužbenec napreduje s 1. decembrom v letu, ko izpolni pogoje za napredovanje v višji plačni razred, ter določena prehodna ureditev, da se za javne uslužbence, ki jim je napredovalno obdobje pričelo teči v letu 2018 od vključno 2. aprila 2018 do vključno 1. decembra 2018, postopek preverjanja izpolnjevanja pogojev za napredovanje v letu 2021 izvede ponovno, in sicer tako, da se upošteva nova ureditev po 1., 2. in 3. členu te uredbe, na podlagi katere se pogoj izpolnjevanja napredovalnega obdobja ponovno preverja glede na nov rok določen za postopek preverjanja izpolnjevanja pogojev (do 15. novembra) ter glede na nov datum napredovanja (1. december v letu, ko izpolni pogoje za napredovanje v višji plačni razred). Pri tem se upošteva, da so bili javni uslužbenci z oceno delovne uspešnosti za leto 2020 v skladu z veljavno uredbo že seznanjeni, zato se te veljavne ocene delovne uspešnosti upošteva in se jih ne spreminja ali javne uslužbence ocenjuje ponovno.

Po vzoru zgoraj navedene Uredbe o spremembah Uredbe o napredovanju javnih uslužbencev v plačne razrede (Uradni list RS, št. 121/21) se predlaga tudi sprejem predloga Pravilnika o spremembah in dopolnitvah Pravilnika o napredovanju zaposlenih v javnih zavodih s področja raziskovalne in razvojne dejavnosti, ki bo izdan na podlagi petega odstavka 17. člena ZSPJS, in ki ureja napredovanje javnih uslužbencev v javnih zavodih s področja raziskovalne in razvojne dejavnosti. Pri tem predlog Pravilnika o spremembah in dopolnitvah Pravilnika o napredovanju zaposlenih v javnih zavodih s področja raziskovalne in razvojne dejavnosti vsebuje enako vsebino, kot je določena z že navedeno Uredbo o spremembah Uredbe o napredovanju javnih uslužbencev v plačne razrede (Uradni list RS, št. 121/21).

Obrazložitev k posameznim členom:

K 1. členu:

S predlogom člena se v Pravilniku o napredovanju zaposlenih v javnih zavodih s področja raziskovalne in razvojne dejavnosti na enak način, kot je to določeno z Uredbo o spremembah Uredbe o napredovanju javnih uslužbencev v plačne razrede (Uradni list RS, št. 121/21; začetek veljavnosti: 7.8.2021) (v spremenjenem prvem stavku prvega odstavka 5. člena Uredbe o napredovanju javnih uslužbencev v plačne razrede), tudi v Pravilniku o napredovanju zaposlenih v javnih zavodih s področja raziskovalne in razvojne dejavnosti določa rok za izvedbo postopka preverjanja izpolnjevanja pogojev. Tako je z novim prvim stavkom prvega odstavka 5. člena določeno, da se postopek preverjanja izpolnjevanja pogojev izvede vsako leto do 15. novembra za vse javne uslužbence.

K 2. členu:

Upoštevaje, da bo z novim prvim stavkom prvega odstavka 5. člena Pravilnika o napredovanju zaposlenih v javnih zavodih s področja raziskovalne in razvojne dejavnosti določeno, da se postopek preverjanja izpolnjevanja pogojev izvede vsako leto do 15. novembra za vse javne uslužbence, po veljavni ureditvi v Pravilniku o napredovanju zaposlenih v javnih zavodih s področja raziskovalne in razvojne dejavnosti pa je izdaja obvestila in izročitev pisnega predloga aneksa k pogodbi o zaposlitvi vezana izrecno na izvedbo postopka ocenjevanja, in sicer na najkasneje 15 dni po roku iz drugega odstavka 4. člena, ki je 15. marec, je potrebna tudi sprememba roka za izdajo obvestila in pisnega predloga aneksa. V predlogu spremembe veljavnega tretjega odstavka 8. člena Pravilnika o napredovanju zaposlenih v javnih zavodih s področja raziskovalne in razvojne dejavnosti se predlaga, da se morata obvestilo in pisni predlog aneksa k pogodbi o zaposlitvi javnemu uslužbencu izročiti najkasneje do 30. novembra.

K 3. členu:

Veljavni prvi odstavek 9. člena Pravilnika o napredovanju zaposlenih v javnih zavodih s področja raziskovalne in razvojne dejavnosti določa, da javnemu uslužbencu pripada plača na osnovi plačnega razreda, pridobljenega z napredovanjem, od 1. decembra v letu, ko izpolni pogoje za napredovanje v višji plačni razred. V predlogu spremembe tega člena Pravilnika o napredovanju zaposlenih v javnih zavodih s področja raziskovalne in razvojne dejavnosti se izrecno dodaja tudi datum napredovanja, in sicer se s spremenjenim prvim odstavkom 9. člena izrecno določa, da javni uslužbenec napreduje in pridobi pravico do plače na osnovi plačnega razreda, pridobljenega z napredovanjem, s 1. decembrom v letu, ko izpolni pogoje za napredovanje v višji plačni razred.

K 4. členu:

Postopki preverjanja izpolnjevanja pogojev za napredovanje v letu 2021, ki so bili izvedeni na podlagi Pravilnika o napredovanju zaposlenih v javnih zavodih s področja raziskovalne in razvojne dejavnosti (Uradni list RS, št. 86/08, [109/08](http://www.uradni-list.si/1/objava.jsp?sop=2008-01-4700), [73/11](http://www.uradni-list.si/1/objava.jsp?sop=2011-01-3154) in 46/19), se za javne uslužbence, ki jim je napredovalno obdobje začelo teči v letu 2018 od vključno 2. aprila 2018 do vključno 1. decembra 2018 izvedejo ponovno ob upoštevanju dopolnjenega 5. člena in spremenjenih 8. in 9. člena pravilnika ter ob upoštevanju že veljavnih ocen delovne uspešnosti javnih uslužbencev za leto 2020, saj so bili javni uslužbenci za leto 2020 praviloma že ocenjeni in seznanjeni z ocenami delovne uspešnosti za leto 2020.

K 5. členu:

Ta pravilnik začne veljati naslednji dan po objavi v Uradnem listu Republike Slovenije, s čimer se zagotovi čim prejšnja pravna podlaga za začetek veljavnosti pravilnika.